ছাত্রলীগের প্রতিবাদ কর্মসূচির মাইক বুয়েটের দিকে ঘোরানো
ছাত্র রাজনীতি নিষিদ্ধ থাকা সত্ত্বেও মধ্যরাতে ছাত্রলীগের প্রবেশের প্রতিবাদে উত্তাল বাংলাদেশ প্রকৌশল বিশ্ববিদ্যালয় (বুয়েট) ক্যাম্পাস। গত বুধবার রাতে এ ঘটনার পর থেকেই ক্লাস-পরীক্ষা বর্জন করে বিক্ষোভ করছেন শিক্ষার্থীরা।
তবে বুয়েট ক্যাম্পাসে ছাত্র রাজনীতি চালুর দাবিতে কেন্দ্রীয় শহীদ মিনারে পাল্টা কর্মসূচি ঘোষণা করেছে কেন্দ্রীয় ছাত্রলীগ।
আজ সকালে কেন্দ্রীয় শহীদ মিনার এলাকায় গিয়ে দেখা যায়, সেখানে ছাত্রলীগের প্রতিবাদ কর্মসূচির প্রস্তুতি চলছে। সংগঠনটির কয়েকশত সদস্য শহীদ মিনার এলাকায় জড়ো হয়েছেন। সমাবেশে ছাত্রলীগের কেন্দ্রীয় নেতারা বক্তব্য রাখবেন বলে জানা গেছে।
এদিকে, সমাবেশ উপলক্ষে কেন্দ্রীয় শহীদ মিনার এলাকা থেকে শুরু করে পলাশী মোড় পর্যন্ত রাস্তার পাশে অনেকগুলো মাইক বসিয়েছে ছাত্রলীগ। যেগুলো বুয়েট ক্যাম্পাসমুখী।
ছাত্রলীগ সূত্রে জানা গেছে, ছাত্রলীগ নেতাদের বক্তব্য যেন বুয়েট ক্যাম্পাসে শোনা যায়, সেজন্য বুয়েট ক্যাম্পাসের দিকে তাক করে মাইক বসানো হয়েছে।
অপরদিকে, তৃতীয় দিনের মতো আজ সকাল ৭টা থেকে প্রতিবাদ এবং অবস্থান কর্মসূচি করার কথা ছিল বুয়েট শিক্ষার্থীদের।
তবে সকাল ৮টা থেকে ১১টা পর্যন্ত বুয়েট ক্যাম্পাসে অবস্থান করে শিক্ষার্থীদের বড় কোনো উপস্থিতি দেখা যায়নি।
আন্দোলনকারীদের পক্ষ থেকেও পূর্বঘোষিত কর্মসূচি বাতিলের বিষয়ে স্পষ্ট করে গণমাধ্যমকর্মীদের কিছু জানানো হয়নি।
সকাল সাড়ে ১০টার দিকে আন্দোলনকারীদের পক্ষ থেকে দ্য ডেইলি স্টারকে জানানো হয়, তাদের পূর্বঘোষিত কর্মসূচি হবে না। এ বিষয়ে বিকেলে ব্রিফিং করে বিস্তারিত জানানো হবে।
তবে শিক্ষার্থীরা জানান, তারা ক্লাস এবং পরীক্ষা বর্জন কর্মসূচি চালিয়ে যাচ্ছেন।
সরেজমিনে বুয়েটের কয়েকটি শ্রেণিকক্ষে গিয়েও শিক্ষার্থীদের পাওয়া যায়নি।
এ বিষয়ে বুয়েটের একজন কর্মচারী ডেইলি স্টারকে বলেন, 'ক্লাসরুম এবং অফিস কক্ষ খোলা রয়েছে। কিন্তু কোনো শিক্ষার্থী নেই।'

ছাত্র রাজনীতি নিষিদ্ধ থাকা সত্ত্বেও মধ্যরাতে ছাত্রলীগের প্রবেশের প্রতিবাদে উত্তাল বাংলাদেশ প্রকৌশল বিশ্ববিদ্যালয় (বুয়েট) ক্যাম্পাস। গত বুধবার রাতে এ ঘটনার পর থেকেই ক্লাস-পরীক্ষা বর্জন করে বিক্ষোভ করছেন শিক্ষার্থীরা।